PROVEDBENA UREDBA KOMISIJE (EU) 2022/1941

оd 13. listopada 2022.

o zabrani unosa, premještanja, držanja, razmnožavanja ili puštanja određenih štetnih organizama u skladu s člankom 30. stavkom 1. Uredbe (EU) 2016/2031 Europskog parlamenta i Vijeća

EUROPSKA KOMISIJA,

uzimajući u obzir Ugovor o funkcioniranju Europske unije,

Uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 30. stavak 1.,

budući da:

(1) Više država članica obavijestilo je 2021. Komisiju o službeno potvrđenoj prisutnosti u pošiljkama bilja, biljnih proizvoda i drugih predmeta podrijetlom iz trećih zemalja štetnih organizama koji nisu uvršteni na popis kao karantenski štetni organizam Unije, karantenski štetni organizam zaštićenih područja ili regulirani nekarantenski štetni organizam Unije u skladu s Provedbenom uredbom Komisije (EU) 2019/2072 (2) i koji nisu regulirani člankom 30. stavkom 1. Uredbe (EU) 2016/2031.

(2) Na temelju podataka iz preliminarnih procjena rizika ili analiza rizika koje su dosad provela nadležna tijela i organizacije Komisija zaključuje da ti štetni organizmi ispunjavaju kriterije utvrđene u odjeljku 3. pododjeljku 2. Priloga I. Uredbi (EU) 2016/2031.

(3) Vrste Chloridea virescens, Leucinodes orbonalis, Leucinodes pseudorbonalis, Resseliella citrifrugis i Spodoptera ornithogalli među štetnim su organizmima za koje su nadležna tijela poduzela mjere u skladu s člankom 29. stavkom 1. Uredbe (EU) 2016/2031. Ti su štetni organizmi više puta zaustavljeni na granicama Unije i nije poznato da su prisutni na području Unije.

(4) Nizozemska je za područje Unije provela preliminarnu procjenu rizika za vrstu Chloridea virescens (3) i analizu rizika od štetnih organizama za američke vrste organizma Spodoptera, koje uključuju vrstu Spodoptera ornithogalli (4). U oba je postupka zaključeno da ti štetni organizmi ispunjavaju kriterije za karantenske štetne organizme utvrđene u odjeljku 1. Priloga I. Uredbi (EU) 2016/2031 u pogledu područja Unije. Međutim, potrebna je dodatna procjena rizika da bi se poduprlo njihovo uvrštavanje u Prilog II. Provedbenoj uredbi (EU) 2019/2072.

(5) Na temelju kategorizacija štetnih organizama koje je Europska agencija za sigurnost hrane („Agencija”) provela za Leucinodes orbonalis (5) i Leucinodes pseudorbonalis (6) ti štetni organizmi ispunjavaju kriterije za karantenske štetne organizme utvrđene u odjeljku 1. Priloga I. Uredbi (EU) 2016/2031 u pogledu područja Unije. Međutim, istaknute su nesigurnosti o njihovu učinku koje proizlaze iz klimatske prikladnosti. U tijeku je daljnja procjena klimatske prikladnosti, procjena učinka klimatskih promjena na udomaćivanje tih štetnih organizama u Uniji i njihova posljedičnog učinka.

(6) Na temelju kategorizacije štetnih organizama koju je provela Agencija vrsta Resseliella citrifrugis (7) ispunjava kriterije za karantenske štetne organizme utvrđene u odjeljku 1. Priloga I. Uredbi (EU) 2016/2031 u pogledu područja Unije. Trenutačno je u tijeku daljnja procjena rizika u pogledu načina ulaska i širenja tog štetnog organizma.

(7) Ti su štetni organizmi više puta zaustavljeni na granicama Unije, a velike količine biljaka domaćina i dalje se uvoze iz zemalja za koje je poznato da su u njima prisutni ti štetni organizmi, koji istodobno predstavljaju visok fitosanitarni rizik za područje Unije. Stoga se smatra da postoji neposredna opasnost od ulaska tih štetnih organizama na područje Unije. Stoga je primjereno poduzeti mjeru privremene zabrane njihova ulaska u Uniju dok se ne provedu potpune analize rizika tih štetnih organizama. Za te bi se štetne organizme trebali provoditi i nadzori utemeljeni na riziku povezani s njihovim znakovima ili simptomima, kako je utvrđeno u članku 22. stavku 1. Uredbe (EU) 2016/2031.

(8) Ova bi se Uredba trebala primjenjivati dovoljno dugo da se omogući provedba tih procjena i analiza rizika.

(9) Odredbe ove Uredbe u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Zabrana štetnih organizama Štetni organizmi navedeni u Prilogu ne smiju se unositi na područje Unije, premještati unutar njega ni držati, razmnožavati ili puštati unutar područja Unije.

Članak 2. Stupanje na snagu i primjena Ova Uredba stupa na snagu dvadesetog dana od dana objave u Službenom listu Europske unije. Primjenjuje se do 31. svibnja 2027.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 13. listopada 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(3) Brzi pregled: Chloridea virescens | Publikacija | NVWA – engleski

(4) Procjena rizika američkih vrsta organizma Spodoptera | Publikacija | NVWA – engleski

(5) Odbor PLH EFSA-e (Odbor EFSA-e za zdravlje bilja). Scientific Opinion on the pest categorisation of Leucinodes orbonalis (Znanstveno mišljenje o kategorizaciji štetnog organizma Leucinodes orbonalis).EFSA Journal 2021.;19(11):6890, str. 28.https://doi.org/10.2903/j.efsa.2021.6890.

(6) Odbor PLH EFSA-e (Odbor EFSA-e za zdravlje bilja). Scientific Opinion on the pest categorisation of Leucinodes pseudorbonalis (Znanstveno mišljenje o kategorizaciji štetnog organizma Leucinodes pseudorbonalis). EFSA Journal 2021.;19(11):6889, str. 21. https://doi.org/ 10.2903/j.efsa.2021.6889.

(7) Odbor PLH EFSA-e (Odbor EFSA-e za zdravlje bilja). Scientific Opinion on the pest categorisation of Resseliella citrifrugis (Znanstveno mišljenje o kategorizaciji štetnog organizma Resseliella citrifrugis). EFSA Journal 2021.;19(8):6802, str. 19.https://doi.org/10.2903/j.efsa.2021.6802.